KOMISIJOS REGLAMENTAS (EB) Nr. 592/2006
2006 m. balandžio 12 d.
iš dalies keičiantis Tarybos Reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų II priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
2002 m. kovo 15 d. Komisijos reglamentu (EB) Nr. 473/2002, iš dalies keičiančiu Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų I, II ir VI priedus bei nustatančiu išsamias taisykles dėl informacijos apie vario junginių naudojimą perdavimo (2), ketveriems metams pratęsiamas leidimas tam tikromis sąlygomis naudoti kompostuotas ar fermentuotas buitines atliekas ekologinėje žemdirbystėje, su galimybe šias sąlygas persvarstyti tam laikotarpiui pasibaigus, atsižvelgiant į naujus Bendrijos teisės aktus dėl buitinių atliekų.
(2)
Ketverių metų laikotarpis baigiasi 2006 m. kovo 31 d., o naujų Bendrijos teisės aktų dėl buitinių atliekų naudojimo dar nėra priimta. Todėl manoma, kad yra tikslinga neribotam laikui pratęsti leidimą esant toms pačioms sąlygoms naudoti kompostuotas ar fermentuotas buitines atliekas ekologinėje žemdirbystėje.
(3)
Todėl Reglamento (EEB) Nr. 2092/91 II priedas turėtų būti atitinkamai iš dalies pakeistas.
(4)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 12 d.